**Прелиминарна листа структурних реформи за Програм економских реформи Републике Србије за период од 2022. до 2024. године**

|  |  |  |
| --- | --- | --- |
| **ТРИ КЉУЧНА ИЗАЗОВА ЗА КОНКУРЕНТНОСТ И ИНКЛУЗИВНИ РАСТ И ПОВЕЗАНЕ СТРУКТУРНЕ РЕФОРМЕ** | | |
| **Кључни изазов број 1: *Повећање запослености, посебно младих, и усклађивање квалификација са потребама тржишта рада*** | | |
| **СР**  **Рб.** | **Назив структурне реформе** | **Опис структурне реформе** |
| **1** | **Успостављање оквира за увођење Гаранција за младе у Републици Србији** | Реформа подразумева успостављање оквира за увођење Гаранција за младе, што ће младима омогућити квалитетну понуду за посао, наставак образовања, праксу или обуку након уласка у статус незапослености или напуштања, односно завршетка формалног образовања. У оквиру овог програма, младима који су неактивни и незапослени приступа се кроз сарадњу различитих сектора и социјалних партнера и организација цивилног друштва, да би се осигурала њихова благовремена, адекватна и квалитетна (ре)интеграција у свет рада. Посебан акценат биће на НЕЕТ младима (млади који нису запослени, нису у процесу образовања, нису на обуци). |
| **2** | **Квалификације оријентисане према потребама тржишта рада** | Реформа подразумева имплементацију система Националног оквира квалификација у Србији (НОКС) којим се успоставља тржишно релевантан систем квалификација који одговара на потребе појединца, привреде и тржишта рада као и остваривање дуалног модела студија у високом образовању којим ће се обезбедити услови за стицање, усавршавање и развој компетенција студената у складу са потребама тржишта рада, лакше запошљавање по завршеном високом образовању, даље образовање и целоживотно учење што ће допринети јачању конкурентности привреде Републике Србије. |
| **3** | **Унапређење амбијента за подстицање, подршку и праћење циркуларних и економских миграција** | Реформа подразумева стварање амбијента за успоравање одласка и привлачење радно способног становништва, подстицање циркуларних миграција и односа са дијаспором, јачање механизама за праћење миграторних токова и привлачење странаца у складу са Стратегијом о економским миграцијама Републике Србије 2021-2027. Посебан фокус је на регулаторним реформама као и једноставнијем привлачењу страних држављана. Намера је да се промовишу постојећи порески и други подстицаји за запошљавање повратника, утиче на изградњу поверења са дијаспором кроз учестале дијалоге и низ активности и истраживања. |
| **Кључни изазов број 2: Унапређење пословног амбијента повољнијег за инвестиције** | | |
| **СР**  **Рб.** | **Назив структурне реформе** | **Опис структурне реформе** |
| **4** | **Унапређење квалитета пружања јавних услуга кроз оптимизацију и дигитализацију административних поступака – е-Папир** | Реформа подразумева поједностављење административних поступака (укидањем сувишних тј. гиљотином и поједностављењем осталих административних поступака) за привреду и грађане, као и успостављање Јединственог јавног регистра административних поступака и осталих услова пословања. Регистар представља полазну основу за формирање Јединствене електронске контактне тачке (ЈЕКТ). Ефекат реформе огледаће се и у смањењу административних трошкова за привреду за 15-20%, а на основу анализе и предлога за поједностављење и оптимизацију, као и евентуално укидање најмање 50% најучесталијих и најскупљих административних поступака. |
| **5** | **Одрживо и ефикасно управљање привредним субјектима у власништву Републике Србије (ПСРС)** | Циљ структурне реформе је успостављање одрживог и ефикасног управљања привредним субјектима у власништву РС (ПСРС). У складу са Стратегијом државног власништва и управљања привредним субјектима који су у власништву РС за период 2021. до 2027. године и пратећим Акционим планом за период 2021. до 2023. године, биће спроведена анализа прописа које ПСРС примењују у раду, ради припреме основе за израду новог правног оквира за реализацију Стратегије. Такође, биће установљена централизована база података свих ПСРС и извршена њихова класификација. У циљу унапређења корпоративног управљања, између осталог, биће спроведена анализа стања за успостављање јединственог система за корпоративно управљање. |
| **6** | **Развој домаћег тржишта капитала кроз увођење нових правних института и обезбеђивање већег степена заштите инвеститора** | Структурном реформом је предвиђено развијање конкурентног, високо ефикасног, транспарентног и продуктивног тржишта капитала са широким спектром финансијских инструмената и услуга, упоредивог са водећим регионалним и европским финансијским тржиштима. Циљ је креирање и развој финансијских института који се нуде на тржишту капитала, ради повећања атрактивности домаћег тржишта како за домаће, тако и за стране инвеститоре. Усклађивањем домаћег правног и институционалног оквира са правним тековинама ЕУ обезбедиће се већи степен заштите инвеститора и повећаће се ефикасност тржишта капитала, обезбеђујући већу јасноћу правне регулативе и већи степен правне сигурности. Реформа се заснива на усвојеној Стратегији за развој тржишта капитала 2021-2026. |
| **Кључни изазов број 3: Ефикасније коришћење енергије уз даље отварање енергетског тржишта** | | |
| **СР**  **Рб.** | **Назив структурне реформе** | **Опис структурне реформе** |
| **7** | **Развој енергетског тржишта уз изградњу енергетске инфраструктуре** | Структурна реформа подразумева развој енергетског тржишта уз изградњу енергетске инфраструктуре, а за циљ има повећање преносног капацитета мреже Западне Србије, повећање сигурности и поузданости напајања електричном енергијом потрошача у Републици Србији, као и изградњу нових интерконективних далековода на границама са Румунијом, БиХ и Црном Гором. Пројекат Tрансбалкански коридор (I фаза) се састоји од четири секције. |
| **8** | **Унапређење услова за повећање енергетске ефикасности кроз унапређење правног и институционалног оквира и обезбеђење подстицаја** | Реформа ће обухватити доношење подзаконских аката новог Закона о енергетској ефикасности и рационалној употреби енергије у циљу потпуне хармонизације са регулативом ЕУ у области енергетске ефикасности. Предвиђа и јачање капацитета за спровођење политике енергетске ефикасности, финансирање енергетске ефикасности и успостављање одрживог механизма финансирања енергетске ефикасности кроз оснивање и почетак рада Управе за финансирање и подстицање енергетске ефикасности као и подстицај за енергетску ефикасност који ће посебно бити усмерени на домаћинства, за потребе енергетске санације стамбених објеката и уградњу соларних панела за производњу електричне енергије за сопствене потребе. |
| **ИЗАЗОВИ У ДРУГИМ ОБЛАСТИМА И ОДГОВАРАЈУЋЕ СТРУКТУРНЕ РЕФОРМЕ** | | |
| **Област 1: УПРАВЉАЊЕ ЈАВНИМ ФИНАНСИЈАМА** | | |
| **9** | **Трансформација Пореске управе** | Главни циљ структурне реформе је да Пореска управа постане организација коју карактерише модерно дигитално пословање, да буде администрација оријентисана ка пружању услуга пореским обвезницима, да се услуге пружају у складу са најбољим међународним стандардима, да постоји анализа ризика која омогућава ефикасно коришћење расположивих ресурса за оптимизацију прикупљања прихода. Реформа подразумева три компоненте: 1. Интегрисан информациони систем базиран на COTS-у, који укршта и проверава податке Пореске управе и трећих страна у циљу откривања пореских обвезника који не послују у складу са прописима (набавка и почетак имплементације COTS се очекује у 2022); 2. Лични е-Портал прилагођен сваком пореском обвезнику, који представља модул за директну комуникацију појединца са Пореском управом и 3.Унапређење стручног образовања пореских службеника на Пореској академији. |
| **10** | **Увођење новог модела фискализације и прелазак на електронско фактурисање** | Структурна реформа подразумева две мере – увођење новог модела фискализације (е-фискализација) и прелазак на електронско фактурисање. Како је током 2021. године фокус усмерен на креирање правног оквира и упознавање јавности са реформама (укључујући и програме обука), у 2022. години почиње имплементација и прелазак на нове дигитализоване моделе издавања фискалних рачуна и фактурисања. Предвиђено је да у току 2022. године, поступно, сви обвезници ПДВ пређу на нове моделе и да се тако период комплетне транзиције оконча у року од годину дана. |
| **ОБЛАСТ 2: ЗЕЛЕНА ТРАНЗИЦИЈА** | | |
| **11** | **Увођење концепта циркуларне економије** | Структурна реформа која предвиђа увођење концепта циркуларне економије као мултидисциплинарног модела који повезује многе области, има за циљ покретање зелене привредне транзиције Републике Србије, уз ефикасно коришћење ресурса и енергије и очување и унапређење животне средине и здравља људи. Развојем иновативног дизајна, дигитализације и нових технолошких достигнућа, допринеће се стварању модерног, конкурентног и климатски неутралног друштва. Реформа ће се спроводити кроз подршку привредним субјектима, локалним самоуправама и кроз унапређење сарадње бизнис и научно-истраживачког сектора. |
| **12** | **Успостављање депозитног система у области управљања амбалажним отпадом** | Циљ структурне реформе је увођење депозитног система (ДРС) за једнократну амбалажу, који представља систем који подстиче повраћај (сакупљање) амбалажног отпада (најчешће лименки и флаша) на сабирна места, користећи депозит који може да се рефундира. ДРС повећава стопе рециклирања и смањује смеће повећањем стопе прикупљања амбалаже за пиће, чиме се преусмерава материјал са депонија и постројења за спаљивање, што заузврат може смањити емисију гасова стаклене баште (због мање употребе сировог материјала за производњу нове амбалаже за пиће) и других загађивача ваздуха. Потрошачи плаћају депозит када купе пиће, а депозит се враћа када врате искоришћену амбалажу на одређено сабирно место ради рециклирања. Ако потрошач одлучи да не врати искоришћену амбалажу, губи депозит. Према конвенционалним ДРС у европским земљама, сабирна места се налазе у малопродајним објектима или близу њих, са великом већином повраћаја извршеног путем аутоматизованих „Реверзних аутомата за продају“. |
| **ОБЛАСТ 3: ДИГИТАЛНА ТРАНСФОРМАЦИЈА** | | |
| **13** | **Развој и унапређење националне информационо-комуникационе инфраструктуре** | Реформа подразумева развој широкопојасних мрежа за приступ обезбеђивањем подстицаја државе за заједничку изградњу комуникационе инфраструктуре кроз реализацију пројекта изградње широкопојасне мреже у руралним областима, побољшање услова образовања и повећање коришћења сервиса електронске управе повезивањем установа образовања и културе на АМРЕС, као и кроз реализацију пројекта „Повезане школе”. Позитиван ефекат реализације реформе огледа се кроз развој руралних области, повезивање привредних региона, развој индустријских зона, као и повећање употребе нових технологија и иновација у пословању и образовању. |
| **14** | **Успостављање инфраструктуре и окружења за креирање и примену иновативних и решења базираних на вештачкој интелигенцији** | Структурна реформа има за циљ обезбеђивање неопходне техничке инфраструктуре, али и стварање стимулативног окружења за развој иновативних и решења базираних на вештачкој интелигенцији. Реформа подразумева изградњу неопходне инфраструктуре у комплексу Државног центра за управљање и чување података у Крагујевцу (Дата центар), оснаживање јединица локалних самоуправа кроз спровођење пројекта *Smart City*и изградњу креативно-иновативног мултифункционалног центра „Ложионица” у Београду. |
| **ОБЛАСТ 5: ИСТРАЖИВАЊЕ, РАВОЈ И ИНОВАЦИЈЕ** | | |
| **15** | **Развој стартап екосистема** | Реформа обухвата стварање стимулативног окружења за развој стартапа који ће допринети привредном расту заснованом на економији знања, јачању конкурентности привреде, као и препознатљивости на националном и глобалном нивоу. Стратегијом развоја стартап екосистема РС за период 2021-2025., чије усвајање се очекује до краја године, дефинисаће се оквир за пословање стартапа, који ће, уз имплементацију подстицајних мера које се односе на истраживање и развој утврђених другим стратешким оквирима, пре свега у области паметне специјализације и вештачке интелигенције, довести до даљег развоја стартап екосистема.  Намера је да се подстакну јавне и приватне инвестиције у овој области, омогући развој домаћег тржишта предузетничког капитала, развој високотехнолошке предузетничке културе и подизања предузетничких капацитета кроз образовне програме и јачање капацитета организација подршке. |
| **16** | **Стварање услова за развој бионаука и биоекономије кроз изградњу БИО4 Кампуса** | Реформа предвиђа интензивирање развоја у области биотехнологије, биомедицине, биоинформатике и биодиверзитета (БИО4). Технолошки напредак мења досадашњи приступ здрављу, подиже квалитет живота становништва, унапређује државну безбедност и представља значајну прилику за економски развој РС. Изградњом БИО4 Кампуса биће створена прилика за концентрацију људи, акумулирање мултидисциплинарних знања и развој инфраструктуре (факултети, институти, научно-технолошки парк, итд.) у поменутим областима, која ће временом привлачити све више партнера из приврeде, али и омогућити бржу и квалитетнију транзицију здравственог система у правцу модерне, иновативне дијагностике и лечења заснованих на подацима и најновијим научним сазнањима. |
| **ОБЛАСТ 6: РЕФОРМE У ОБЛАСТИ ЕКОНОМСКИХ ИНТЕГРАЦИЈА** | | |
| **17** | **Унапређење услова и уклањање препрека трговини** | Реформа подразумева интензивирање, унапређење, диверсификацију и даљи раст спољне трговине РС како на регионалном, тако и на глобалном нивоу. Активности су усмерене и на јачање конкурентности српских компанија ради припреме за чланство у ЕУ и лакшег укључивања у тржишну утакмицу која постоји на јединственом европском тржишту. Реформа подразумева наставак билатералних преговора о приступању СТО, усвајање прописа усаглашених са СТО правилима и принципима, спровођење активности на имплементацији обавеза из ЦЕФТА Додатног протокола 5 и 6 и наставак преговора о ЦЕФТА Додатном протоколу 7, даљу трговинску интеграцију у региону предвиђену Акционим планом за Заједничко регионално тржиште, као и израду и имплементацију новог Акционог плана Националног координационог тела за олакшавање трговине (НКТОТ) за 2022-2023 у циљу идентификовања и уклањања препрека трговини, посебно техничких и фитосанитарних мера, као и олакшавању царинских процедура. |
| **ОБЛАСТ 8: РЕФОРМЕ ТРАНСПОРТНОГ ТРЖИШТА** | | |
| **18** | **Реформа железнице кроз унапређење безбедности у железничком саобраћају и ефикасности путничког саобраћаја** | Унапређење регулаторног оквира кроз доношење и примену нове Методологије за обрачун цене приступа железничкој инфраструктури и усаглашавање закона из области железнице са IV пакетом железничких ЕУ прописа. Поред обнове, реконструкције и модернизације железничких пруга, предвиђена је и модернизација путно-пружних прелаза. |
| **ОБЛАСТ 9: ПОЉОПРИВРЕДА, ИНДУСТРИЈА И УСЛУГЕ** | | |
| **19** | **Унапређење конкурентности пољопривреде** | Реформа има за циљ унапређење конкурентности пољопривреде и обухвата више компоненти које доприносе испуњавању економских критеријума за приступање ЕУ и остваривању циљева одрживог развоја. Реформом је обухваћено унапређење инфраструктуре у руралним подручјима уз успостављање регулаторног оквира за процес комасације, уређење правног оквира у области уређења тржишта пољопривредних производа, шема квалитета за пољопривредне и прехрамбене производе и органске производње чиме се стварају услови за унапређење конкурентности у свим секторима производње, као и унапређење постојећих капацитета кроз дигитализацију и аутоматизацију система финансијске подршке пољопривредницима уз олакшан приступ расположивим подстицајима. |
| **20** | **Безбедан и квалитетан производ - фактор развоја индустрије** | Реформа предвиђа финансијскy подршку привредним субјектима, превасходно малим и средњим предузећима, усмерену ка повећању нивоа коришћења стандарда у производњи и организацији пословања, сертификацији производа, система менаџмента и унапређењу доступности свих других услуга у области инфраструктуре квалитета. Такође, предвиђена је и изградња јединственог дигиталног сервиса „Производ-инфо“, са циљем унапређења информисаности и доступности дигиталних услуга у вези са применом техничких прописа. |
| **ОБЛАСТ 10: ОБРАЗОВАЊЕ И ВЕШТИНЕ** | | |
| **21** | **Дигитализација система образовања и увођење јединственог информационог система образовања** | Реформа има за циљ осавремењивање система образовања и васпитања кроз увођење савремених дигиталних технологија, које треба да обезбеде виши ниво остварености исхода учења и подизање квалитета дигиталних компетенција младих, омогућавајући им конкурентност на тржишту рада кроз дигиталну трансформацију. Такође, реформа подразумева употребу Јединственог информационог система у просвети (ЈИСП) као информатичку основу за модернизацију управљања и доношење одлука у систему образовања и васпитања. |
| **ОБЛАСТ 12: СОЦИЈАЛНА ЗАШТИТА И ИНКЛУЗИЈА И ОБЛАСТ 13: СИСТЕМИ ЗДРАВСТВЕНЕ ЗАШТИТЕ** | | |
| **22** | **Дигитализација у здравственом систему** | Ова реформа доприноси ефикасности здравственог система, вишем квалитету дијагностике и лечења и омогућава ауторизовани приступ информацијама кључним за доношење клиничких одлука. Електронским медицинским досијеом успоставиће се механизам ауторизованог приступа медицинским подацима пацијента, којим ће пацијентима бити омогућен електронски приступ сопственим здравственим информацијама. Планирано је и успостављање централног система за прикупљање података из свих лабораторијских система и њихова дистрибуција. Такође, у плану је и проширење имплементације еРецепта, као и увођење система провере интеракције лекова и система подршке доношењу клиничких одлука. Наведене активности позитивно ће утицати на ефикасност здравственог система и квалитет здравствене заштите. |